**Ministru kabineta rīkojuma projekta**

**„Par informācijas sabiedrības attīstības pamatnostādņu ieviešanu publiskās pārvaldes informācijas sistēmu jomā (mērķarhitektūras 53.0 versija, Kultūras mantojuma satura digitalizācija (2.kārta))” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta rīkojuma projekts „Par informācijas sabiedrības attīstības pamatnostādņu ieviešanu publiskās pārvaldes informācijas sistēmu jomā (mērķarhitektūras 53.0 versija, Kultūras mantojuma satura digitalizācija (2.kārta))” (turpmāk – Projekts) paredz apstiprināt un iekļaut informācijas un komunikāciju tehnoloģiju (turpmāk – IKT) mērķarhitektūras 53.0 versijā  projekta aprakstu „Kultūras mantojuma satura digitalizācija (2.kārta)”. Īstenojot kultūras mantojuma digitalizāciju un attīstot centralizētu atvērtu informācijas sistēmu platformu, tiks nodrošināta plašāka Latvijas kultūras mantojuma pieejamība sabiedrībai digitālajā vidē un ilgtspējīga tā saglabāšana, tādejādi turpinot projektā „Kultūras mantojuma satura digitalizācija (1.kārta)” uzsākto.  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | 1. Ministru kabineta 2016.gada 8.marta noteikumu Nr.151 „Darbības programmas „Izaugsme un nodarbinātība” 2.2.1.specifiskā atbalsta mērķa „Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.2.pasākuma „Kultūras mantojuma digitalizācija” īstenošanas noteikumi 5.punkts un 13.2.apakšpunkts.
2. Ministru kabineta 2016.gada 10.februāra rīkojuma Nr.136 „Par informācijas sabiedrības attīstības pamatnostādņu ieviešanu publiskās pārvaldes informācijas sistēmu jomā” 4.1 punkts.
3. Ministru kabineta 2017.gada 10.augusta rīkojuma Nr.422 „Par darbības programmas „Izaugsme un nodarbinātība” 2.2.1.specifiskā atbalsta mērķa „Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1.pasākuma „Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” un 2.2.1.2.pasākuma „Kultūras mantojuma digitalizācija” projektu iesniegumu atlases 2.kārtas projektu sarakstu Eiropas Savienības fondu 2014. – 2020.gada plānošanas periodam” 1.punkts.
 |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Projekts paredz apstiprināt un iekļaut IKT mērķarhitektūras 53.0 versijā detalizētu projekta „Kultūras mantojuma satura digitalizācija (2.kārta)” (turpmāk – digitalizācijas projekts) aprakstu, kas tika izvērtēts atbilstoši Vides aizsardzības un reģionālās attīstības ministrijas izstrādātajai un apstiprinātajai metodikai par projektu iekļaušanu IKT mērķarhitektūrā. Vides aizsardzības un reģionālās attīstības ministrija atbalstīja digitalizācijas projekta iekļaušanu IKT mērķarhitektūras kārtējā versijā. Digitalizācijas projekts veicina Eiropas Savienības struktūrfondu un Kohēzijas fonda 2014. – 2020.gada plānošanas perioda darbības programmas „Izaugsme un nodarbinātība” 2.2.1.specifiskā atbalsta mērķa „Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.2.pasākumam „Kultūras mantojuma digitalizācija” izvirzīto rādītāju sasniegšanu, pilnveidojot 15 darbības procesus un izstrādājot vienu platformu. Digitalizācijas projekta misija ir nodrošināt plašāku Latvijas kultūras mantojuma pieejamību sabiedrībai digitālajā vidē un ilgtspējīgu tā saglabāšanu, īstenojot kultūras mantojuma digitalizāciju un attīstot centralizētu atvērtu informācijas sistēmu platformu. Digitalizācijas projektam ir izvirzīti šādi mērķi:1. nodrošināt mērķtiecīgu un ilgtspējīgu kultūras mantojuma digitalizāciju, turpinot 1.kārtas projektā uzsākto;
2. nodrošināt digitālā kultūras mantojuma vienotu pārvaldību un ilgtermiņa saglabāšanu, turpinot 1.kārtas projektā uzsākto;
3. nodrošināt pēc iespējas plašāku kultūras mantojuma pieejamību digitālajā vidē, turpinot 1.kārtas projektā uzsākto.

Esošajā situācijā ir identificētas šādas problēmas:1. liels apjoms Latvijas kultūras mantojuma materiālu eksistē tikai analogā formātā, kas rada nozīmīgu risku to saglabāšanai nākamajām paaudzēm un ierobežo piekļuvi tiem;
2. digitāli radītā satura uzkrāšana, kā arī nemateriālā kultūras mantojuma vērtību un aktuālo kultūras norišu digitāla fiksēšana un uzkrāšana nākamajām paaudzēm netiek veikta sistemātiski un pietiekamā apjomā;
3. kultūras mantojuma institūciju rīcībā nav nepieciešamās digitalizācijas tehnikas, it īpaši audiovizuālā mantojuma digitalizācijas jomā, lai turpinātu materiālu digitalizāciju pēc projekta beigām, kā arī ir nepietiekama digitālo datu uzglabāšanas kapacitāte, lai nodrošinātu digitalizēto materiālu ilgtermiņa saglabāšanu;
4. digitālā kultūras mantojuma saturs tiek uzglabāts vairākās savstarpēji nesaistītās informācijas sistēmās, kas nenodrošina vienotu pārvaldības un efektīvu digitalziācijas un ilglaicīgas saglabāšanas procesu organizāciju;
5. nav nodrošināta digitālā kultūras mantojuma satura pilnīga izmantošana – nav nodrošināta vienota satura meklēšana visā digitālā kultūras mantojuma masīvā, vienota piekļuve un licencēta izmantošana.

Lai risinātu iepriekš minētās problēmas un sasniegtu noteiktos mērķus, digitalizācijas projekta ietvaros plānots veikt šādus pasākumus, to īstenošanas rezultātā izstrādājot publiskos un IKT koplietošanas pakalpojumus:1. veikt kultūras mantojuma materiālu digitalizāciju;
2. realizēt pētījumus un atjaunot esošās digitalizācijas vadlīnijas;
3. veikt nemateriālā kultūras mantojuma vērtību un kultūras norišu digitālu fiksāciju;
4. attīstīt vienotu un integrētu digitālā satura pārvaldības un saglabāšanas sistēmu, kas nodrošinās Latvijas kultūras institūcijām iespēju drošai digitālā satura saglabāšanai ilgtermiņā un iespējas tā atkalizmantošanai;
5. attīstīt starpinstitucionālu autoritatīvo ierakstu datu kopu;
6. izveidot kinodokumentu un fotodokumentu digitalizācijas infrastruktūru;
7. nodrošināt kultūras mantojuma datu infrastruktūras attīstību;
8. izstrādāt vienotu kultūras mantojuma izplatīšanas sistēmu;
9. pilnveidot IKT sistēmas atbilstoši procesiem, tai skaitā modernizēt specializētos satura izplatīšanas kanālus;
10. attīstīt autortiesību pārvaldības un licencēšanas sistēmu un autortiesību pārvaldības procesu;
11. nodrošināt valsts aizsargājamo kultūras pieminekļu digitālā dokumentārā mantojuma pieejamību, ievērojot normatīvajā bāzē noteiktos ierobežojumus;
12. attīstīt saistītos procesus.

Uzskaitīto pasākumu īstenošana nodrošinās centralizētas atvērtas informācijas sistēmu platformas (2.kārtas) ieviešanu. Digitalizācijas projekta gaitā tiks digitalizēti 976 000 lappušu teksta materiālu, 150 000 dažādu attēlu un kultūras vērtību aprakstu, 350 000 audiovizuālo materiālu minūšu, kā arī 50 000 muzeju priekšmetu un 30 kultūras pieminekļi, veicot to 3D digitalizāciju. Digitalizācijas projektā tiks veikts 15 procesu audits, kā rezultātā atbilstoši tiks pilnveidota procesu norises kārtība un to apraksti. Digitalizācijas projekta gaitā atbilstoši darbības procesu pilnveidei tiks attīstīti četri pakalpojumi, tai skaitā koplietošanas funkcionalitāte: Latvijas kultūras mantojuma integrētā platforma, Latvijas kultūras mantojuma digitālā bibliotēka, Kultūras pieminekļu informācijas pārvaldība, Autortiesību pārvaldība un licencēšana. |
| 3. | Projekta izstrādē iesaistītās institūcijas un publiskas personas kapitālsabiedrības | Kultūras ministrija, Latvijas Nacionālā bibliotēka. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Iedzīvotāji, izglītības procesā iesaistītie, zinātnieki, komersanti, valsts pārvalde, pašvaldības, biedrības, nodibinājumi. |
| 2. | Tiesiskā regulējuma ietekme uz tautsaimniecību un administratīvo slogu | 1. Digitalizācijas projekta īstenošanas rezultātā tiks samazināts administratīvais slogs iedzīvotājiem, samazinoties klientu laika un finanšu līdzekļu patēriņam, kas rodas bibliotēkas, arhīvus, u.c. neapmeklējot klātienē, bet meklējot un apskatot materiālus internetā, tāpat neveicot materiālu kopēšanu, skenēšanu vai izsniegšanu uz datu nesējiem. Atbilstoši Latvijas Nacionālās bibliotēkas 2017.gada darbības pārskatam gada laikā izsniegtas 345 686 fizisko materiālu vienības. Tiek pieņemts, ka informācijas pieprasījumu skaits turpinās palielināties vidēji par 3% gadā, un vienīgi katrā divpadsmitajā vai trīspadsmitajā gadījumā klients klātienē vērsīsies pie speciālista, pārējos gadījumos izgūstot informāciju attālināti no mājām vai tuvākajā interneta piekļuves punktā, t.i., materiālu izsniegšanas reižu skaits samazināsies par 8%.
2. Paplašinot sabiedrības iespējas iepazīties ar kultūras mantojumu digitālā veidā, turpinās samazināties bibliotēku, arhīvu, muzeju, u.c. institūciju klientu apkalpošanas laiks saistībā ar materiālu (periodisko izdevumu, dokumentu, lietu u.c.) izsniegšanu. Samazinoties klientu apkalpošanas laikam kultūras institūcijās klātienē, tiks veicināta publiskās pārvaldes efektivitāte. Tiek pieņemts, ka interesentu skaits palielināsies par 3% katru gadu un klātienē izsniegto materiālu īpatsvars projekta īstenošanas rezultātā veidos samazinājumu par 8%.
3. Digitālais kultūras mantojums, līdzīgi kā atvērtie dati, rada ietekmi uz tautsaimniecību kopumā, jo ir komersantu biznesa ideju avots, kas nākotnē var izraisīt jaunu komercproduktu izveidi gan Latvijas tirgū, gan Eiropas, gan arī globālajā tirgū.
 |
| 3. | Administratīvo izmaksu monetārs novērtējums | 1. Kultūras un atmiņas iestāžu klienti pēc projekta ieviešanas gadā ietaupīs vidēji 78 986 *euro* par transporta izdevumiem un 595 182 *euro* (2023.gads) par laika samazinājumu, neapmeklējot bibliotēku, arhīvu u.c. klātienē, bet meklējot un apskatot materiālus internetā no mājām (vidēji sešas stundas uz vienu apmeklējumu, ieskaitot laiku nokļūšanai līdz bibliotēkai un atpakaļ no dažādām Latvijas vietām, un klātienē pavadīto laiku fizisko materiālu caurskatīšanai).
2. Klientu apkalpošana pēc digitalizācijas projekta ieviešanas prasīs vismaz par 76 662 *euro* (2023.gads) gadā mazāk nekā līdz šim. Projektā veiktās investīcijas nodrošina pieaugošā pieprasījuma apkalpošanu, nepalielinot štata vietu skaitu institūcijās un valsts pārvaldē kopumā, kā arī ļauj nepalielināt institūciju uzturēšanas izdevumus pieaugošo pieprasījumu apkalpošanai.
3. Kopējais efekts pārskata periodā, tai skaitā 10 gadus pēc projekta beigām, veido vairāk nekā 9,1 milj. *euro* ieguvumu, kas 1,65 reizes pārsniedz projekta investīcijas un darbības (uzturēšanas) izmaksas kopā vairāk nekā 5,5 milj. *euro* apmērā.
 |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Rādītāji | 2019.gads | Turpmākie trīs gadi (*euro*) |
| 2020.gads | 2021.gads | 2022.gads |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2019. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020. gadam | izmaiņas, salīdzinot ar vidēja termiņa budžeta ietvaru 2020.gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 0 | 244 800 | 0 | 1 555 500 | 0 | 1 207 000 | 307 700 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 244 800 | 0 | 1 555 500 | 0 | 1 207 000 | 307 700 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | 288 000 | 0 | 1 830 000 | 0 | 1 420 000 | 362 000 |
| 2.1. valsts pamatbudžets | 0 | 288 000 | 0 | 1 830 000 | 0 | 1 420 000 | 362 000 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | -43 200 | 0 | -274 500 | 0 | -213 000 | -54 300 |
| 3.1. valsts pamatbudžets | 0 | -43 200 | 0 | -274 500 | 0 | -213 000 | -54 300 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | 0 | 0 | 0 | 0 | 0 | 0 | 0 |
| 5. Precizēta finansiālā ietekme | X | -43 200 | X | -274 500 | X | -213 000 | -54 300 |
| 5.1. valsts pamatbudžets | -43 200 | -274 500 | -213 000 | -54 300 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Digitalizācijas projekts tiks finansēts no Eiropas Reģionālās attīstības fonda un valsts budžeta līdzekļiem, un tā kopējais finansējuma apmērs ir 3 900 000 *euro*, no tiem 2019.gadā – 288 000 *euro*, 2020.gadā – 1 830 000 *euro*, 2021.gadā – 1 420 000 *euro*, 2022.gadā – 362 000 *euro*.Lai nodrošinātu ilgtspējīgu digitalizācijas projekta rezultātā izstrādāto IKT risinājumu darbību, pēc digitalizācijas projekta termiņa beigām ir plānojamas IKT risinājumu uzturēšanas izmaksas. Izmaksas uzturēšanai ir 163 700 *euro* gadā, sākot ar 2023.gadu. Izmaksu sadalījums:1. licences datu glabāšanas risinājumu un centralizētās atvērtās informācijas sistēmu platformas programmatūras uzturēšanai 10 000 *euro* apmērā. Centralizētās atvērtās informācijas sistēmu platformas arhitektūra uz projekta detalizētā apraksta iesniegšanas brīdi vēl nav izstrādāta, līdz ar to izmaksu aprēķins balstīts uz esošajiem datiem;
2. infrastruktūras uzturēšanai nepieciešami 50 500 *euro*, no kuriem 40 500 *euro* nepieciešami datu centru infrastruktūras uzturēšanai – rezerves daļu iegādei un darbības nodrošināšanai (bojāto disku, lenšu, barošanas bloku un citu serveru komponenšu maiņai) un 10 000 *euro* kinodokumentu digitalizācijas iekārtu uzturēšanai;
3. 78 200 *euro* plānoti platformā ietilpstošo sistēmu problēmu, kļūdu novēršanas un profilaktiskās uzturēšanai un sistēmu pielāgošanas ārpakalpojumiem, platformas dalībnieku institūciju pamatsistēmu integrācijas uzturēšanai, atbalsta sistēmu kolekciju uzturēšanai un pielāgošanai izmaiņām. Platformā ietilpstošās sistēmas: Latvijas Nacionālās bibliotēkas digitālo objektu pārvaldības sistēma, autortiesību pārvaldības un licencēšanas sistēma, kultūras pieminekļu informācijas pārvaldības sistēma „Mantojums”, izplatīšanas sistēma, industriālā mantojuma kolekcija, digitālā mantojuma sistēmas, un citas sistēmas, kas nodrošinās platformas funkcijas. Izmaksas ir aprēķinātas par 1 955 cilvēkstundām, par pamatu pieņemot Elektroniskajā iepirkumu sistēmā pieejamo plašāko cenas kategoriju 40 *euro*/stundā;
4. 5 000 *euro* platformā iekļauto sistēmu drošības testu veikšanai – atbilstība likuma prasībām, personu datu apstrāde, ievainojamību pārbaude, slodzes testi, nepārtrauktības pārbaudes, datu integritātes pārbaudes. Konkrēto auditu cenas atkarīgas no sistēmu sarežģītības un pārbaudes apjoma. Drošības testi tiks veikti atbilstoši prioritātēm un izmaiņām, kas veiktas platformā, plānveidīgi un secīgi, katrā no gadiem plānojot daļu no nepieciešamajām pārbaudēm, tādejādi vienmērīgi pārdalot izmaksas pa gadiem, vienlaikus ievērojot noteiktu drošības testu veikšanas regularitāti;
5. lai nodrošinātu izstrādāto sistēmu darbību, uzraudzību, kļūdu analīzi, testēšanu, kā arī veiktu lietotāju apmācību, konsultēšanu un citus lietotāju atbalsta pasākumus, nepieciešama viena pilna laika lietojumu administratora (19,5 amatu saime) slodze gadā, kas sastāda 20 000 *euro* pie amatalgas 1 350 *euro* mēnesī. Personāls tiks nodrošināts esošo štata vietu ietvaros.

Digitalizācijas projektā saskaņoti ar plānoto procesu pilnveidi tiks attīstīti četri pakalpojumi, tai skaitā viena koplietošanas funkcionalitāte, nodrošinot digitālā kultūras mantojuma pieejamību dažādām auditorijām vienotā tehnoloģiskā platformā un attīstot e-pakalpojumu valsts kultūras pieminekļu informācijas pārvaldībai. Latvijas Nacionālā bibliotēka un digitalizācijas projekta sadarbības partneri šos pakalpojumus piedāvās lietotājiem bez maksas. Tādējādi ieguvumi rodas citām kultūras institūcijām, valsts pārvaldes iestādēm, pašvaldībām, u.c., kas šos pakalpojumus izmantos, kā norādīts indikatīvajos sociālekonomisko ieguvumu aprēķinos. Pieaugot pakalpojumu lietotāju skaitam, un izmantošanas rādītājiem, palielinās IKT risinājuma uzturēšanas izmaksas un tās nav iespējams segt no Latvijas Nacionālās bibliotēkas un sadarbības partneru pieejamā pamatdarbības finansējuma, tomēr, samazinoties klientu laika un finanšu līdzekļu patēriņam, sagaidāms būtisks administratīvā sloga samazinājums. Digitālais kultūras mantojums, līdzīgi kā atvērtie dati, ir komersantu biznesa ideju avots, kas nākotnē var izraisīt jaunu komercproduktu izveidi gan Latvijas tirgū, gan Eiropas, gan arī globālajā tirgū. Aprēķināt šo ietekmi pašlaik nav iespējams, taču atvērto datu izmantošanas komercializācija ir pierādījusi, ka datu atkalizmantošana veido acīmredzamu ekonomisko efektu. |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Projekts šo jomu neskar. |
| 8. Cita informācija | Projekta īstenošanai nepieciešamie valsts budžeta līdzekļi normatīvajos aktos noteiktajā kārtībā tiks pieprasīti no 74.resora „Gadskārtējā valsts budžeta izpildes procesā pārdalāmais finansējums” 80.00.00 programmas „Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”. Digitalizācijas projekta rezultātu uzturēšanai papildus nepieciešamais finansējums tiks pieprasīts normatīvajos aktos noteiktajā kārtībā. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Kultūras ministrija, Latvijas Nacionālā bibliotēka, Kultūras informāciju sistēmu centrs, Latvijas Nacionālais arhīvs, Nacionālā kultūras mantojuma pārvalde. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav |

Kultūras ministre D.Melbārde

Vīza: Valsts sekretāre D.Vilsone

Bandere 67716006

karina.bandere@lnb.lv